**Dôvodová správa**

**k návrhu rozpočtu Mesta Námestovo na rok 2024**

**Rozpočtovanie príjmov**

Daňové príjmy sa očakávajú v roku 2024 vo výške 7 657 953 eur.

Výnos DPFO+DPPO na rok 2024 je odhadovaný na úrovni roku 2023 prepočítaný aktuálnymi koeficientami, čo predstavuje balík vo výške 6 683 563 eur, oproti roku 2023 je to o 26 142 eur menej z toho:

* odhadovaný jednotkový koeficient na 1 prepočítaného žiaka k 15.09.2023 je vo výške 105,84 eur , ktorým sa prepočítal počet žiakov pre financovanie originálnych kompetencií školských zariadení, čo v rozpočte predstavuje balík vo výške 4 438 474 eur,
* na 1 obyvateľa je koeficient 275,78 eur, vzhľadom k tomu, že je pokles obyvateľov, v rozpočte na rok 2024 je rozpočtovaný príjem o 21 787 eur menej , príjem predstavuje balík 2 079 105 eur,
* na sociálne služby v rámci podielových daní očakávame príjem 165 984 eur.

Po schválení štátneho rozpočtu mesto pristúpi k úprave rozpočtu podľa schválenej prognózy na rok 2024.

**Aktuálna daňová prognóza na rok 2024 neveští pre mestá a obce nič pozitívne. V dôsledku aktuálneho stavu a prekročenia limitov dlhovej služby štátu, je Ministerstvo financií SR v súlade s ústavným zákonom o rozpočtovej zodpovednosti povinné zostaviť vyrovnaný štátny rozpočet, pričom táto povinnosť sa vzťahuje aj na mestá a obce.**

Ostatné miestne dane sa navrhujú na úrovni očakávanej skutočnosti v roku 2023 vo výške 974 390 eur. Navýšený je príjem z poplatku za komunálne odpady a drobné stavebné odpady o 158 000 eur oproti očakávanej skutočnosti roku 2023, v súvislosti so zvýšením sadzby poplatku pre obyvateľa, FO a PO v zmysle VZN č. 6/2023. Mesto pripravuje zavedenie nového poplatku za rozvoj, ktorý bude v roku 2024 predložený na schválenie mestskému zastupiteľstvu, v prípade schválenia bude predpokladaný príjem zaradený do rozpočtu. Teraz je navrhnutý v rozpočte od roku 2025.

Nedaňové príjmy na rok 2024 sa rozpočtujú vo výške 922 200 eur. Ide najmä o príjmy z podnikania a vlastníctva majetku, z nájomného, z administratívnych poplatkov a z iných nedaňových príjmov, ktorých podstatnú časť tvoria vlastné príjmy rozpočtových organizácií vo výške 491 780 eur.

Granty a transfery bežnésú rozpočtované podľa skutočnosti roku 2023 vo výške 2 986 956 eur. Upravované budú v priebehu roka 2024 podľa rozpisov príslušných ministerstiev.

Transfery kapitálové sa očakávajú z preplatenia oprávnených výdavkov NFP na projekt financovaný zo ŠR na „Nadstavbu MŠ X. ul. Veterná“, kde v súčasnosti prebieha kontrola predložených dokladov na príslušných ministerstvách.

**Rozpočtovanie výdavkov**

Ustanovenie §7 ods.1 zákona 583/2004 Z.z - Štruktúra výdavkov obce je založená na dodržiavaní zásady priority úhrady niektorých výdavkov pred úhradou iných výdavkov. Za najdôležitejšiu úhradu výdavkov z hľadiska priority sa považujú záväzky v nasledovnom poradí:

1. Plnenie zákonných povinnosti
2. Výdavky na výkon samosprávnych pôsobnosti obce
3. Výdavky na úhradu preneseného výkonu ŠS
4. Výdavky spojené so správou, údržbou a zhodnocovaním majetku

***V rámci návrhu rozpočtu sa rozpočtujú bežné výdavky vo výške 11 509 856 eur z toho:***

* na financovanie originálnych kompetencií 4 432 901 eur, v rámci údržby školských budov je naplánovaná údržba elektriky v priestoroch 2. pavilónu a hospodárskeho pavilónu MŠ Veterná, maľovanie tried a výmena dverí do školskej jedálne v MŠ Komenského, údržba poškodených chodníkov a prístrešku nad schodmi v MŠ Bernolákova, údržba elektroinštalácie v dielňach ZŠ Komenského, údržba manipulačnej plochy ZŠ Slnečná zatrávňovaniami tvárnicami, osadenie kamier s vyšším rozlíšením na ochranu majetku ako prevencia voči vandalizmu a bezpečnosti v areáloch ZŠ,
* na normatívne a nenormatívne financovanie 2 275 679 eur, čerpanie vlastných príjmov RO vo výške 491 780 eur,
* na prenesený výkon ŠS 15 780 Eur,
* na zimnú a letnú údržbu ciest, na manipuláciu s nádobami na komunálny odpad, manipulácia na prekládke TKO, náklady na nedôsledné dotriedenie odpadu, starostlivosť o verejnú zeleň, údržba mobiliárov v meste , opravy verejného osvetlenia, údržba mestského rozhlasu je rozpočtovaný príspevok TS mesta Námestovo vo výške 660 000 eur,
* na poskytovanie sociálnych služieb verejným aj neverejnými poskytovateľmi vo výške 1 011 344 eur z toho dopad na rozpočet z vlastných príjmov vo výške 392 124 Eur,
* dotácie v zmysle VZN č. 1/2020 vo výške 175 590 eur,
* na kultúrne služby poskytované Domom kultúry príspevok vo výške 234 000 eur,
* na služby poskytované občanom nad 70 rokov 54 000 eur,
* na uvítanie detí do života vo výške 10 500 eur,
* na bezpečnosť 199 498 eur,
* na verejné osvetlenie 154 008 eur,
* na výdavky, ktoré zahŕňajú tovary a služby súvisiace s plnením zákonných povinnosti 653 000 eur,
* na mzdové prostriedky a príspevky do poisťovní 24 pracovníkov MsÚ vo výške 623 430 eur.

**V rámci bežnej údržby cestnej dopravy** je do rozpočtu zahrnutá oprava chodníkov na ul. 9 Mája vo výške 60 000 eur, údržba cestných dopravných systémov a zariadení vrátane vodorovného a zvislého dopravného značenia podľa potreby vo výške 25 000 eur.

**V rámci údržby budov** v majetku mesta je do rozpočtu zaradená výmena okien, balkónových dverí v BD č. 510 ul. Komenského vo výške 30 000 eur, oprava časti strechy kotolne na ul. Severná vo výške 40 000 eur v ktorej sú uložené zariadenia na výrobu tepla, maľovanie schodiska chodieb MsÚ a výmena poškodených dverí v CSS vo výške 10 000 eur.

**V rámci rozvoja obcí** budú pokračovať pozemkové úpravy v lokalite Vojenské 1, Vojenské 2, Čerchle a Brehy vo výške 114 543 eur, zmeny a doplnky č.2 k územnému plánu vo výške 40 000 eur. Naplánovaná je údržba manipulačnej plochy pri SOU Komenského a údržba verejného priestranstva pri BD č. 130 na ul.ČK vo výške 50 000 Eur. Do rozpočtu je zaradený projekt na údržbu Domu smútku, ktorá spočíva v údržbe dažďových zvodov a údržbe vonkajšej fasády. Naplánovaná je aj oprava plota spodnej časti mestského cintorína.

**Za účelom efektívnosti opráv verejného osvetlenia** po dopravných nehodách je rozpočtovaná údržba vo výške 10 000 eur.

Vývoj jednotlivých výdavkov podľa jednotlivých úsekov činnosti v rokoch 2024 – 2026 sa predpokladá nasledovne:

|  |  |  |  |  |
| --- | --- | --- | --- | --- |
| Štatistická klasifikácia výdavkov VS | OS 2023 | Návrh rozpočtu rok 2024 | Prognóza rok 2025 | Prognóza rok 2026 |
| 01Všeobecné verejné služby | 1 042 523 | 1 133 172 | 1 078 092 | 1 258 442 |
| 03 Verejný poriadok a bezpečnosť | 232 463 | 209 498 | 199 498 | 199 498 |
| 04 Doprava | 302 367 | 580 334 | 1 110 334 | 554 334 |
| 05 Ochrana životného prostredia | 506 502 | 476 574 | 461 574 | 461 574 |
| 06 Bývanie a občianska vybavenosť | 1 212 704 | 1 770 546 | 942 883 | 483 003 |
| 08 Rekreácia, kultúra a náboženstvo | 732 066 | 670 632 | 439 042 | 1 049 042 |
| 09 Vzdelávanie | 7 948 657 | 8 044 453 | 7 634 968 | 7 395 708 |
| 10 Sociálne zabezpečenie | 1 533 238 | 1 027 647 | 1 024 647 | 1 014 647 |

***Návrhy rozpočtov rozpočtových organizácií, príspevkových organizácíi ako aj iných subjektov verejnej správy boli upravené podľa stavu finančných prostriedkov v rozpočte. Pokiaľ by mesto akceptovalo predložené návrhy rozpočtov v plnej výške, nebolo by reálne zostaviť rozpočet mesta na rok 2024. Rozpočty sa budú upravovať v priebehu roka 2024 v závislosti od vývoja štátneho rozpočtu, od ktorého sú samosprávy závislé.***

***V rámci návrhu rozpočtu sa rozpočtujú kapitálové výdavky vo výške 2 388 000 eur z toho:***

Pokračovanie ďalšieho úseku Náučného chodníka bude zahŕňať investíciu pre projektovú dokumentáciu a s tým súvisiace úkony pre získanie stavebného povolenia pre realizáciu stavby vo výške 20 000 eur. Ďalej bude spracovaná projektová dokumentácia miestnych komunikácií, ktorá bude obsahovať najmä dopracovanie štúdie kruhovej križovatky na ul. Štefániková a návrh komunikácií pre IBV Vojenské 1 v sume 50 000 eur. V roku 2024 vybudujeme novú komunikáciu ul. Strojárensku v zastavanej časti Čerchle v sume 95 000 eur a zároveň zrekonštruujeme ul. Severnú, v rozsahu od križovatky ul. Slnečná po križovatku ul. Lúčná, ktorá je v nevyhovujúcom stave. Investícia je v hodnote 150 000 eur.

Rozvoj mesta podporíme investíciou do najnavštevovanejšej časti mesta – Nábrežia Oravskej priehrady, kde chceme zatraktívniť tzv. „Účko“ a priľahlé betónové plochy. Túto investíciu chceme spolufinancovať z nenávratného finančného príspevku – MAS Biela Orava. V roku 2024 chceme začať s prípravou potrebnej dokumentácie pre vybudovanie Urnového hája v sume 15 000 eur. K vybudovaniu prvého urnového hája je potrebné pristúpiť vzhľadom na ubúdajúci počet klasických hrobových miest, kde zároveň reagujeme aj na požiadavky občanov o urnový háj. Toto je problematika, ktorá sa každým rokom skloňuje v spojení s cintorínmi čoraz častejšie a obzvlášť v období dušičiek. Urnový háj by sa mal vybudovať na existujúcom mestskom cintoríne. V roku 2024 budeme pokračovať v investíciách z tohto roku: Projektová dokumentácia inžinierskych sietí v lokalite Vojenské 1 v sume 32 000 eur a Vybudovanie kanalizácie SO-01 stoka "A" v sume 84 000 eur, kde bude po právoplatnom stavebnom povolení podpísaná zmluva so zhotoviteľom na realizáciu prác ešte tohto roku a práce začnú na jar 2024. Aj v nasledujúcom roku sa opätovne budeme uchádzať o nenávratný finančný príspevok z Fondu na podporu športu na Modernizáciu atletického ihriska. Pri tejto investícií máme zrealizované verejné obstarávanie na zhotoviteľa danej stavby v sume 700 000 eur.

V novovybudovanej časti IBV Čerchle bude realizované verejné osvetlenie vo výške 30 000 eur.

V roku 2024 bude spracovaná projektová dokumentácia pre Dom kultúry za účelom zníženia energetickej náročnosti objektu, návrhu a realizácie exteriérových plôch a dostavby časti pri súčasnej rampe. Pre túto investíciu sú vyčlenené finančné prostriedky vo výške 170 000 eur. Ďalej sa na základe spracovanej projektovej dokumentácie budeme aktívne uchádzať o mimorozpočtové financovanie následnej realizácie.

Za účelom vytvorenia priestorov pre Základnú umeleckú školu Ignáca Kolčáka je zaradená investícia rekonštrukcie podkrovných priestorov ZŠ Slnečná vo výške 700 000 eur. Pre danú investíciu máme v súčasnosti k dispozícií stavebné povolenie. Pre objekty materskej školy (CVČ) a jedálne nachádzajúce sa v areáli ZŠ Komenského bude spracovaná projektová dokumentácia pre potreby zníženia energetickej náročnosti predmetných objektov. Verejné obstarávanie bude zrealizované už v roku 2023.

Spracovala: Mgr. Katarína Rusinová